Pa skuldig ná wrede moord op babaMarthinus Pelser. Foto: Facebook [WAARSKUWING] Die inligting in die berig is grafies en kan sensitiewe lesers ontstel. Marthinus Pelser, die Johannesburgse pa wat daarvan beskuldig is dat hy sy ses maande oue babaseuntjie met kookwater gebrand en doodgeslaan het, is Maandag in die Roodepoort-streekhof skuldig bevind aan moord met voorbedagte rade. Verteenwoordigers van die bewusmakingsgroep Justice for Baby Deon, wat in die hof was, het die skuldigbevinding bevestig. Maroela Media het vroeër berig Pelser is in Junie 2016 in hegtenis geneem nadat sy vrou, Bianca, die egpaar se babaseun, Deon, dood in sy wiegie aangetref het. Bianca het die betrokke aand van die werk af gekom nadat Marthinus die dag na Deon omgesien het. Bianca het glo in die slaapkamer na Deon gaan kyk en sy liggaam in sy wiegie gevind waar dit in ŉ kombers toegedraai was. Deon het brandwonde aan sy lyf, kopbeserings en bloed aan sy gesig gehad. Bianca Rothman en baba Deon. Foto: Facebook Pelser het aanvanklik in sy motor probeer vlug, maar het sonder brandstof gaan staan en te voet verder gevlug. Die polisie het die gebied afgesper en hy is in Honeydew in ŉ veld vasgetrek. Volgens Justice for Baby Deon het dit in die hof aan die lig gekom dat Deon brandwonde oor 40% van sy liggaam opgedoen het en dat byna al sy ribbes gebreek was. Hy het ook verskeie skedelfrakture en breinbloeding opgedoen en sy lewer was geskeur. Hy het ook beserings aan sy tandvleis gehad en beserings wat daarop dui dat hy gewelddadig geskud is. Pelser het tydens die verhoor skuld op die aanklag teen hom ontken en aangevoer Bianca het Deon se dood veroorsaak. Roodepoort Record berig die hof het egter bevind Pelser se weergawe van gebeure is hoogs onwaarskynlik. Lees alle vorige berigte oor Marthinus Pelser op Maroela Media.